3.5.2023.
LV
Eiropas Savienības Oficiālais Vēstnesis
C 156/29
Szabolcs-Szatmár-Bereg apgabala augsnes apstākļi ir lieliski piemēroti ābolu ražošanai.
Pateicoties Szabolcs-Szatmár-Bereg dabisko ģeogrāfisko apgabalu augsnei, topogrāfiskajiem un klimatiskajiem apstākļiem, šeit varēja audzēt ābolus un citas mērenā klimatā augošas vietējās augļu sugas minētajam apgabalam ekonomiski izdevīgā veidā (Pethő, 2005).
Szabolcs-Szatmár-Bereg apgabalā atrodas Ungārijā otrais lielākais aluviālais līdzenums, kas paceļas 20 līdz 50 metru augstumā virs Transtisas [Transtisza] palienes.
Ābeļu stādīšanai labvēlīgi faktori ir gan humusa saturs — aptuveni 2 % — un augstais kalcija saturs melnzemes augsnē, kas izveidojusies smilšainajā dzeltenzemes augsnē aluviālā līdzenuma plakanajās daļās, gan arī Tisas [Tisza] pieteku vieglā sanesuma augsne.
Saulaino stundu skaits ir no 1 950 līdz 2 050, t. i., par aptuveni 300–400 stundām vairāk nekā valstīs uz rietumiem un ziemeļiem no Ungārijas.
Tāpēc šā apgabala klimatiskie apstākļi ir labvēlīgi ābolu audzēšanai.
Papildus saulei tā klimatu ietekmē arī okeāna, kontinentālās un Vidusjūras gaisa masas.
Tā rezultātā dažkārt dominē okeāna ietekme, citkārt — kontinentālā klimata ietekme.
Szabolcs-Szatmár-Bereg apgabalā augšanas sezona sākas 6–8 dienas vēlāk nekā citos Ungārijas apgabalos.
Vasaras ir mēreni siltas, jūlija vidējā temperatūra ir 20–23 °C. Lielākas nakts siltuma atdeves rezultātā rudens mēnešos diennakts vidējā temperatūra ir par 1–2 °C zemāka nekā citviet valstī, ļaujot nogatavošanās procesam ritēt lēnāk.
“Szabolcsi alma” ābolu specifiskās īpašības un baudījuma vērtību galvenokārt nosaka vides faktori nogatavošanās laikā: temperatūra, saule un mitrums rīta agrumā.
Gaisa relatīvais mitrums vasaras mēnešos ir aptuveni 75 %.
Lielāks relatīvais mitrums septembrī ārkārtīgi labvēlīgi ietekmē augļu krāsojumu un nogatavošanās gaitu.
Tas palēnina “Szabolcsi alma” nogatavošanās procesu, un augļos nonāk vairāk dažādu barības vielu.
Rezultātā “Szabolcsi alma” ābolos ir augsts cukuru saturs: “Gala”, “Red Delicious” un “Idared” šķirnēm tas sasniedz vismaz 12° pēc Briksa un “Jonathan”, “Jonagold”, “Golden Delicious” un “Pinova” — vismaz 13° pēc Briksa (atkarībā no šķirnes).
Tieši augstais cukuru saturs piešķir “Szabolcsi alma” šķirnei raksturīgo saldskābo īpatnību.
Septembrī siltās dienas, augstais relatīvais mitrums un atdzišana naktīs, ko pavada rasas veidošanās rīta agrumā, ievērojami veicina “Szabolcsi alma” košo krāsojumu un intensīvo skābuma un aromātu veidošanos, rezultātā nodrošinot saldskābu garšu.
Augstais kalcija saturs augsnē nozīmē to, ka arī augļa mīkstumam ir augstāks kalcija saturs un, pateicoties tam, “Szabolcsi alma” mīkstums ir kraukšķīgs un mīkstuma blīvums ir ne mazāks par 5,5 kg/cm2.
Papildus tam, ka teritorija ir ideāli piemērota ražošanai, “Szabolcsi alma” ražošanu pozitīvi ietekmē tas, ka Szabolcs-S­ zatmár-Bereg apgabalā audzētājiem ir gadsimtu gaitā uzkrāta pieredze.
Ar “Szabolcsi alma” ražošanu saistītā pieredze noteiktajā ģeogrāfiskajā apgabalā tiek nodota no paaudzes paaudzē.
Lai augļiem būtu 3.2. punktā izklāstītās īpašības, izšķiroša nozīme ir ražotāju jaunākajām zināšanām par šķirnēm, sertificēta pavairošanas materiāla izmantošanu un ābolu audzēšanu.
Augļu un dekoratīvo augu audzēšanas pētniecības institūta Újfehértó pētniecības stacija ir šai ziņā palīdzējusi vairāk nekā 70 gadus, uzturot šķirnes, ražojot sertificētu pavairošanas materiālu un sniedzot specializētas konsultācijas.
Minētā pētniecības stacija nodarbojas ar pētniecību “Szabolcsi alma” ražošanas apgabalā, augļu koku reģistrāciju, ābeļu šķirņu audzēšanu un fizioloģisko izpēti, kā arī šķirņu sertifikācijas metožu izstrādi.
Pateicoties labvēlīgajiem augsnes un klimatiskajiem apstākļiem, Szabolcs-Szatmár-Bereg apgabalā augļu audzēšanai ir gadsimtiem senas tradīcijas.
Par to liecina slavenā osmaņu ceļotāja Evliya Çelebi darbi, kuros viņš apraksta savus ceļojumus Ungārijā no 1660. līdz 1666. gadam, minot Šabolcas [Scabolcs] bagātīgos augļu dārzus, turīgos audzētājus un ārkārtīgi aromātiskos augļus.
Viņš arī apraksta šajā apgabalā ražoto augļu pārpilnību, kas nodrošinājusi pietiekamu uzturu osmaņu iebrucēju armijām.
Pēc Otrā pasaules kara tika uzsākta liela stādījumu programma, kuras rezultātā tika izveidoti gandrīz 50 % no valsts ābeļdārziem Szabolcs-Szatmár-Bereg apgabalā, kas nodrošina vairāk nekā pusi no valstī ražotās produkcijas.